**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.01.2019, ora 08.00 – 30.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 30.01.2019, ora 07.00**

**RÂURI**

Debitele au fost în creştere ca efect combinat al precipitaţiilor lichide căzute în interval, cedării apei din stratul de zăpadă şi propagării pe râurile din bazinele hidrografice: Lăpuș, Crişuri, Bega, Timiş mijlociu şi inferior, Bârzava, Moraviţa, Caraş, Nera, Cerna, Argeş, bazinele superioare ale Crasnei, Barcăului, Jiului, Ialomiței, bazinul superior şi mijlociu al Oltului, pe unele râuri mici din bazinul inferior al Turului, pe cursul inferior al Ialomiţei şi pe cursul Prutului și relativ staţionare pe celelalte râuri.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Crișul Negru, Crişul Alb, Bega, Bârzava, Moraviţa, Caraş, Jiu, Vedea, Argeș, Ialomița, Olt inferior, Suceava, Moldova, pe cursul Siretului, pe unii afluenţi ai Bistriţei (Bistricioara, Bicaz, Cuejdiu, Iapa, Cracău) și pe râurile din Dobrogea şi sub 30% din mediile multianuale pe unii afluenți ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice din Moldova, în bazinul superior al Mureşului, în bazinul superior şi mijlociu al Oltului şi izolat pe unele râuri din Maramureş şi din zona de munte din Muntenia, s-au menținut fără modificări importante, cu excepția râurilor din bazinul mijlociu al Oltului și sudul Moldovei, un au fost în diminuare și restrângere.

Amonte de baraj ac. Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,8 km. Râul prezintă aglomerări de ghețuri cu grosimi cuprinse între 0,10 – 2,00 m de la viaduct Poiana Largului până aval 0,4 km baraj Topoliceni, pe o lungime de 4,8 km. Tronsonul prezintă ochiuri şi canal dezgheţat cu lăţimi cuprinse între 1 şi 10 m pe 50% din lungime.

Se situează peste **COTA DE ATENŢIE** râul Moraviţa la staţia hidrometrică Moraviţa (250+46)-jud. TM.

Este în vigoare **ATENŢIONAREA HIDROLOGICĂ NR. 4** din 29.01.2019.

Debitele vor fi în creștere ca efect combinat al precipitaţiilor lichide căzute în interval, cedării apei din stratul de zăpadă şi propagării pe râurile din bazinele hidrografice: Tur, Lăpuș, Someșul Mic, Crasna, Barcău, Crișuri, Arieș, Bega, Timiș, Bârzava, Moravița, Caraș, Nera, Cerna, Jiu, Olt, Vedea, Argeș, Ialomița, Buzău, Putna, Rm. Sărat, bazinul inferior al Mureșului, și cursul Prutului și relativ staţionare pe celelalte râuri. Mici creșteri de niveluri și debite ca urmare a cedării apei din stratul de zăpadă se pot înregistra și pe unele râuri mici din nordul țării.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, creşteri de debite şi niveluri cu posibile depăşiri ale **COTELOR DE ATENŢIE**, pe unele râuri din sudul și sud-vestul ţării, ca urmare a precipitaţiilor lichide prognozate, cedării apei din stratul de zăpadă şi propagării.

Formaţiunile de gheaţă vor fi în diminuare, restrângere şi eliminare.

Se menține în vigoare **ATENŢIONAREA HIDROLOGICĂ NR. 4** din 29.01.2019.

**DUNĂRE**

Debitul la intrarea în ţară (secţiunea Baziaş) în intervalul 29.01 – 30.01.2019 a fost în scădere, având valoarea de 4000 m3/s, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectorul Gruia – Giurgiu și în creștere pe sectorul Oltenița – Tulcea.

Debitul la intrarea în ţară (secţiunea Baziaş) va fi în scădere (3900 m3/s).

În aval de Porţile de Fier debitele vor fi în scădere pe sectorul Gruia – Oltenița şi în creştere pe sectorul Călărași – Tulcea.

**2.** **Situaţia meteorologică în intervalul 24.01.2019, ora 08.00 – 25.01.2019, ora 06.00**

**ÎN ŢARĂ**

Vremea a fost caldă pentru această perioadă în cea mai mare parte a țării, exceptând regiunile vestice și sudul extrem al țării, unde s-a răcit față de ziua precedentă. În cursul zilei cerul a fost mai mult noros și s-au semnalat precipitații slabe, ninsori la munte și predominant ploi în zonele mai joase de relief din Muntenia, Oltenia, Banat, Maramureș, la nivel local în Transilvania și Dobrogea și izolat în Crișana și Moldova. Vântul a suflat slab și moderat, cu intensificări pe crestele montane înalte, unde la rafală s-au atins viteze de 72 km/h și zăpada a fost spulberată. Stratul de zăpadă era prezent la munte, unde la ora 20 măsura - în platformele stațiilor meteorologice - până la 224 cm la munte (în Masivul Făgăraș), în Moldova (până la 54 cm), în cea mai mare parte a Transilvaniei (până la 40 cm), local în Oltenia (până la 37 cm), în Maramureș (până la 33 cm), în Muntenia (până la 17 cm), în Banat (până la 14 cm) și în Crișana (până la 7 cm). Temperaturile maxime s-au situat între 0 grade la Joseni, Miercurea Ciuc și Darabani și 16 grade la Cernavodă și Medgidia, iar la ora 06 se înregistrau valori termice cuprinse între -2 grade la Miercurea Ciuc și Sărmașu și 9 grade la Constanța. S-a semnalat ceață, pe arii relativ extinse în sudul și estul țării, local în vest și izolat în centru și nord-est.

OBSERVAȚII - De ieri dimineață de la ora 08 au fost în vigoare 31 de atenționări cod galben pentru fenomene meteorologice periculoase imediate, emise precum urmează: 10 de către CNPM București pentru Muntenia, 5 de către SRPV Timișoara, 5 de către SRPV Craiova, 4 de către SRPV Bacău și 4 de către SRPV Cluj și 3 de către SRPV Sibiu.

**LA BUCUREŞTI**

Vremea a devenit caldă pentru această dată. Cerul a fost temporar noros, iar vântul a suflat slab. Noaptea, trecător, a plouat slab. Temperatura maximă a fost de 1 grad la Afumați și de 3 grade la Filaret și Băneasa, iar la ora 06 se înregistra 1 grad la toate stațiile meteorologice. S-a semnalat ceață, la începutul zilei și, din nou, spre seară și noaptea.

**3. Prognoza meteorologică în intervalul 29.01.2019, ora 08.00 – 30.01.2019, ora 08.00**

**ÎN ŢARĂ**

Vremea va fi în general închisă, iar local și temporar vor fi precipitații. Acestea vor fi mixte la munte, în timp ce, în restul teritoriului va ploua, iar cu o probabilitate mai mare în Transilvania, trecător se va semnala și lapoviță. Precipitațiile vor fi în general mai intense și mai frecvente în Carpații Meridionali și în zona submontană a Olteniei, unde pe arii restrânse se vor acumula cantități de apă ce vor depăși 15 l/mp, iar punctiform 20 l/mp. La începutul intervalului, pe spații mici în centru și nord vor fi depuneri de polei. Vântul va sufla slab și moderat, cu intensificări temporare la munte, în special pe creste, iar la cote mult mai reduse, pe parcursul zilei și în sud-est. Temperaturile maxime se vor încadra între 0...1 grad în nordul Moldovei și în jur de 13 grade în Dobrogea, iar cele minime între -3 și 6 grade. În zonele joase, pe spații mici se va semnala ceață.

**LA BUCUREŞTI**

Cerul va avea înnorări, și în special din orele serii, temporar va ploua slab. Vântul va sufla slab până la moderat. Temperatura maximă va fi de 8...9 grade, iar cea minimă de 2...3 grade. Dimineața vor fi condiții de ceață.

**4. Buletin nivometeorologic emis pentru perioada 29 ianuarie 2019 – 30 ianuarie 2019**

**Evoluția vremii în ultimele 24 de ore**:

Vremea a fost mai caldă decât normalul termic al perioadei. Cerul a fost variabil la început, apoi a devenit mai mult noros. Local s-au semnalat precipitații predominant sub formă de ninsoare, mixte în zonele joase, în general slabe cantitativ. Vântul a suflat slab la moderat, cu intensificări temporare de 70-90 km/h în zonele înalte, viscolind sau spulberând ninsoarea pe majoritatea crestelor, din sector predominant sud-vestic. Local s-a semnalat ceață, asociată izolat și cu depunere de chiciură. Stratul de zăpadă nu a prezentat variații semnificative.

**Grosimea stratului de zăpadă în data de 29.01.2019, ora 14.00:**

Carpații Meridionali: 177 cm la Cuntu, 221 cm la Bâlea-Lac, 158 cm Vf. Țarcu, 130 cm la Vf. Omu, 88 cm la Parâng, 77 cm la Păltiniș, 116 cm la Sinaia, 43 cm la Predeal, 35 cm la Fundata.

Carpații Orientali: 105 cm la Vf. Lăcăuți, 109 cm la Bucin, 102 cm la Vf. Călimani, 89 cm la Vf. Ceahlău-Toaca, 47 cm la Poiana Stampei, 32 cm la Vf. Iezer-Rodnei.

Carpații Occidentali: 137 cm la Stâna de Vale, 114 cm la Vlădeasa 1400, 101 cm la Semenic, 89 cm la Roșia Montana, 79 cm la Vf. Vlădeasa.

**Evoluţia vremii în intervalul 29.01.2019, ora 20 – 30.01.2019, ora 20.00:**

Vremea va fi în general închisă și caldă pentru această perioadă, mai ales la altitudini joase. Cerul va fi mai mult noros și pe arii relativ extinse va ninge, iar trecător, sub 1500 m, precipitațiile vor fi și sub formă de lapoviță sau chiar ploaie. Pe arii restrânse în Carpații Meridionali cantitățile de precipitații vor depăși 10-15 l/mp, mai ales în partea sudică. Vântul va sufla slab și moderat, cu intensificări temporare mai ales în Carpații Meridionali și Orientali, din sector sud-vestic la început, apoi predominant sudic, cu rafale de 60-90 km/h în zonele înalte, viscolind sau spulberând zăpada pe creste. Local se va semnala ceață, asociată în zonele înalte și cu depunere de chiciură.

**Peste 1800 m:** temperaturi minime: -8 la -5 gr.C; temperaturi maxime: -6 la -1 gr.C

**Sub 1800 m:** temperaturi minime: -5 la -2 gr.C; temperaturi maxime: -2 la 3 gr.C

**Stabilitatea şi evoluţia stratului de zăpadă în masivul Făgăraș: risc mare**

La altitudini mai mari de 1800 m, în partea superioară a stratului, întâlnim zăpada instabilă în primii 30-50 cm. Pe versanții sudici cantitățile de zăpadă recent depuse sunt mai mari, iar pe versanții cu expunere nordică sunt prezente multiple plăci de vânt de grosimi semnificative, ce se pot rupe cu ușurință chiar și la supraîncărcări slabe. În locurile adăpostite sunt depozite însemnate de zăpadă. În profunzime, regăsim structuri de plăci de vânt mai vechi, precum și cruste de gheață. La supraîncărcări slabe stratul instabil de la suprafață poate aluneca, declanșând avalanșe de dimensiuni medii, în unele cazuri putând fi angrenate și straturile inferioare cu volume mai importante de zăpadă.

Sub 1800 m stratul de zăpadă depus în ultimele zile a rămas consistent și este umezit în partea superioară, în special sub 1600 m. Precipitațiile mixte așteptate și temperaturile diurne ușor pozitive, vor determina umezirea și îngreunarea suplimentară a stratului sub 1600 m și vor reprezenta un risc crescut pentru declanșarea avalanșelor spontane. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Bucegi: risc mare**

La peste 1800 m, stratul instabil din partea superioară măsoară în medie 30-40 cm. În structura stratului superior predomină cristalele fine și sunt prezente multiple plăci de vânt, cele mai recente formate pe versanții nordici. În interior regăsim pe alocuri cruste de gheață. Un risc crescut îl reprezintă depozitele de zăpadă de pe văi și din zonele adăpostite. Stratul instabil din partea superioară va aluneca chiar și la supraîncărcări slabe conducând la avalanșe medii, în unele cazuri putând fi angrenate și straturile inferioare cu volume mai importante de zăpadă.

Sub 1800 m stratul de zăpadă este umezit în partea superioară, în special sub 1600 m. Temperaturile diurne ușor pozitive și precipitațiile așteptate vor determina umezirea și îngreunarea suplimentară a stratului sub 1600 m și vor reprezenta un risc crescut pentru declanșarea avalanșelor spontane de topire. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivele Țarcu-Godeanu: risc mare**

La peste 1800 m, stratul de zăpadă este instabil în partea superioară, iar îndeosebi pe versanții nordici și nord-vestici s-au format plăci de vânt cu grosimi semnificative. Vântul puternic a determinat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mai mari. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, se pot disloca volume mai importante de zăpadă.

Sub 1800 m stratul de zăpadă este umezit în partea superioară, în special sub 1600 m. Temperaturile diurne ușor pozitive, vor determina umezirea și îngreunarea suplimentară a stratului sub 1600 m și vor reprezenta un risc crescut pentru declanșarea avalanșelor spontane de topire. Pe pantele mai înclinate și pe văi, unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Parâng - Șureanu: risc mare**

La altitudini mai mari de 1800 m, stratul de zăpadă este instabil în partea superioară și este mai însemnat pe versanții sudici. Pe versanții cu expunere nordică și nord-vestică s-au format plăci de vânt ce pot avea grosimi importante și se pot rupe cu ușurință. În locurile adăpostite sunt depozite mai însemnate de zăpadă. La o supraîncărcare slabă stratul instabil de la suprafață poate aluneca, declanșând avalanșe de dimensiuni mai mari, în unele cazuri putând fi angrenate și straturile inferioare cu volume mai importante de zăpadă.

Sub 1800 m stratul de zăpadă este umezit în partea superioară, în special sub 1600 m. Temperaturile diurne ușor pozitive și precipitațiile mixte așteptate vor determina umezirea și îngreunarea suplimentară a stratului sub 1600 m și vor reprezenta un risc crescut pentru declanșarea avalanșelor spontane de suprafață. Pe pantele mai înclinate și pe văi unde sunt prezente acumulari însemnate de zăpadă. Spontan se pot declanşa curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în Munții Vlădeasa – Muntele Mare: risc însemnat**

Stratul depus în ultimele zile are dimensiuni reduse, iar în partea superioară sunt fomate plăci de vânt. În profunzime se întălnesc cruste de gheață, iar stratul este mediu stabilizat. Pe pantele suficient de înclinate, mai ales la supraîncărcari mari se pot declanşa avalanşe de dimensiuni mici sau medii.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

La peste 1800 m, dimensiunea stratului de zăpadă variază semnficativ în funcție de relief, de la 30-40 cm pe platouri până la peste un metru în zonele adăpostite. Pe pantele mai înclinate, declanşarea avalanşelor va fi posibilă la supraîncărcări slabe, riscul fiind crescut în zonele cu acumulări mai însemnate de zăpadă.

La altitudini mai mici de 1800 m stratul de zăpadă are dimensiuni mai reduse, și este umezit, mai ales sub 1600 m, acolo unde spontan se pot produce curgeri și avalanșe de mici dimensiuni. Pe pantele suficient de înclinate avalanșe de mici dimensiuni vor fi posibile mai ales la supraîncărcări mari.


**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munțiilor Călimani – Bistriței - Ceahlău)**: **risc însemnat**

La peste 1800 m, stratul de zăpadă depus este instabil în partea superioară, iar pe majoritatea versanților sunt formate plăci de vânt recente. Pe văi și în zonele adăpostite sunt depozite însemnate de zăpadă. Pe pantele cu înclinare mare, declanşarea avalanşelor va fi posibilă la supraîncărcări slabe.

La altitudini mai mici de 1800 m stratul de zăpadă are dimensiuni mai reduse, fiind relativ stabilizat, dar umezit sub 1600 m. Avalanșe de mici dimensiuni sunt posibile pe pante foarte înclinate, la supraîncărcări mari în zonele cu acumulări însemnate de zăpadă, sau spontan curgeri de zăpadă umedă sub 1600 m.

|  |  |  |  |  |
| --- | --- | --- | --- | --- |
| **MASIVUL** | **PESTE 1.800 m** | | **SUB 1.800 m** | |
| **FĂGĂRAŞ** | **RISC MARE (4)** | **cid:464226F0982846BF8A87254713FA6D33@nivologie2** | : **RISC ÎNSEMNAT (3)** |  |
| **BUCEGI** | **RISC MARE (4)** | **cid:464226F0982846BF8A87254713FA6D33@nivologie2** | : **RISC ÎNSEMNAT (3)** |  |
| **ȚARCU-GODEANU** | **RISC MARE (4)** | **cid:464226F0982846BF8A87254713FA6D33@nivologie2** | : **RISC ÎNSEMNAT (3)** |  |
| **PARÂNG-ȘUREANU** | **RISC MARE (4)** |  | **RISC ÎNSEMNAT (3)** |  |
| **VLĂDEASA-MUNTELE MARE** | **RISC MODERAT (2)** |  | **RISC MODERAT (2)** |  |
| **RODNEI** | **RISC ÎNSEMNAT (3)** |  | **RISC MODERAT (2)** |  |
| **CĂLIMANI-BISTRIȚEI-CEAHLĂU** | **RISC ÎNSEMNAT (3)** |  | **RISC MODERAT (2)** |  |

***LEGENDA:***

1. ***CALITATEA APELOR***

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Comisariatul Județean Constanța din cadrul Gărzii Naționale de Mediu** informează despre producerea, în data de 28.01.2019, ora 17.00, unui incendiu la o construcție de lemn situată în municipiul Constanța, strada Vârfu cu Dor. Incendiul, cu degajare de fum în atmosferă, a fost localizat și stins în jurul orei 19.05, în urma intervenției ISU Dobrogea.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**